Harndorp

Harndorp () is en Dörp in de Gemeen Hagen in’n Landkreis Cuxhoben, Neddersassen. Dat höört binnen de Gemeen Hagen to de polietsche Oortschop Braamst.

Bi Harndorp höört von öllers ok de lüttje Oort Bremerhorn un en Deel von Finterbarg mit bi.

 Geografie 

De Oort liggt op de Oosterholter Geest. Dat Water ut dat Rebeed flütt över de Gackau af.

De Naveröörd sünd Kraansmoor in’n Noorden, Loh in’n Noordoosten, Ax in’n Oosten, Wohlthöben, Biloh un Bremerhorn in’n Süüdoosten, Haslah un Albst in’n Süüdwesten, Finn un Finterbarg in’n Westen un Braamst un Gackau in’n Noordwesten.

 Historie 

Harndorp kummt 1105 as Hornendorp toeerst in de Oorkunnen vör.

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Albst in’n Kanton Hagen höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Dammhagen in’n Kanton Hagen.

De Oort hett vör 1885 to de Böörd Braamst in dat Amt Hagen tohöört. Na 1885 weer dat in’n Kreis Geestmünn. 1932 is dat Deel von’n Landkreis Wersermünn worrn un 1977 von’n Landkreis Cuxhoben.

De Oort weer fröher en egen Gemeen. 1929 is dor tosätzlich noch de Gemeen Finn mit tokamen. De Gemeen Harndorp is an’n 1. März 1974 mit de Gemeenreform in Neddersassen Deel von de Gemeen Braamst (Samtgemeen Hagen) worrn. Braamst wedder is an’n 1. Januar 2014 Deel von de Gemeen Hagen worrn. Sietdem höört de Oort to de Oortschop Braamst, de en egen Oortsraad un Oortsbörgermeester hett.

 Inwahnertall 

 * tohoop mit Bremerhorn un en Deel von Finterbarg
 ** tohoop mit Bremerhorn, Finn un Finterbarg

 Religion 

Harndorp is evangeelsch-luthersch präägt un höört to dat Kaspel von de Jacobi-Kark in Braamst.

För de Kathoolschen is de Johannes-de-Döper-Kark in Lox tostännig, de 1965 grünnt worrn is. Vör 1965 weer de Nikolaus-Kark in Wulsdörp tostännig. De Johannes-de-Döper-Kark höört siet 1. November 2006 to de Karkengemeen Hillig Hart Jesu in Geestmünn.

 Wapen 

Dat Wapen von Harndorp wiest vör op grönen Grund de gollen Kopp von en Rehbuck un achtern op sülvern Grund twee gröne Dannen un dor ünner en gollen beslagen, swart Hifthoorn.

Rehbuck un Dannen wiest op dat Holt in de Ümgegend von Harndorp hen. Dat Hifthoorn steiht för’n Naam, so as he toeerst in de Oorkunnen vörkeem (Hornendorp).

Utklamüsert hett dat Wapen de Heraldiker Albert de Badrihaye.

 Kultur 

 Verenen 

In’n Schüttensport sünd de Lüüd ut Harndorp in’n Schüttenvereen Finn mit aktiv.

 Weertschop un Infrastruktur 

Harndorp hett en egene freewillige Füürwehr, de 1901 grünnt worrn is.

 Verkehr 

Dör Harndorp löppt de Kreisstraat 46, de in’n Westen över Finterbarg un Finn na de Landsstraat 135 geiht un in’n Oosten na Ax. In Harndorp geiht von de K 46 na Süüdoosten de K 47 af, de na Ohlenst löppt. De L 135 geiht in’n Noordwesten twüschen Hagen un Braamst dör, krüüzt dor de L 134, un föhrt na Bremerhoben-Wulsdörp. In’n Süüdoosten geiht de L 135 över Dörphagen, Hoop un Garlst na Bremen-Noord to.

De nächste Autobahn is de Autobahn 27 (Afsnidd Bremen–Bremerhoben). De Opfohrt 12 Hagen liggt so twölv Kilometer in’n Noordwesten von Harndorp an de K 51 un de Opfohrt 13 Uthleer twölv Kilometer in’n Süüdwesten an de K 48.

De nächste Bahnhoff is so bi fiev Kilometer wied weg in’n Oosten de Bahnhoff Lübbs an de Bahnlien Bremen–Bremerhoben.

 Scholen 

De ole Volksschool in Harndorp hett 1972 dichtmaakt.Die Geschichte der Hermann-Allmers-Schule De Kinner kemen denn na Braamst un Wittst op School. Vondaag gaht de Kinner op de Grundschool Braamst. Nadem se mit de Grundschool dör sünd, gaht se in Hagen för Haupt- un Realschool op de Hermann-Allmers-School oder för dat Gymnasium op de Waldschool Hagen/Beverst.

 Footnoten 

 Weblenken 

Kategorie:Oort
Kategorie:Landkreis Cuxhoben